CELEX: 32007R0375
Language: el
Date: 2007-03-30 00:00:00
Title: Κανονισμός (ΕΚ) αριθ. 375/2007 της Επιτροπής, της 30ής Μαρτίου 2007 , για την τροποποίηση του κανονισμού (ΕΚ) αριθ. 1702/2003 για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (Κείμενο που παρουσιάζει ενδιαφέρον για τον ΕΟΧ )

4.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/3
            
         
      ΚΑΝΟΝΙΣΜΌΣ (ΕΚ) αριθ. 375/2007 ΤΗΣ ΕΠΙΤΡΟΠΉΣ
   
   της 30ής Μαρτίου 2007
   για την τροποποίηση του κανονισμού (ΕΚ) αριθ. 1702/2003 για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας (1), και ιδίως τα άρθρα 5 και 6,
   Εκτιμώντας τα ακόλουθα:
   
               (1)
            
            
               Για όλα τα αεροσκάφη που υπόκεινται στις διατάξεις του κανονισμού (ΕΚ) 1592/2002 πρέπει να εκδοθεί πιστοποιητικό αξιοπλοΐας ή πτητική άδεια σύμφωνα με τον κανονισμό (ΕΚ) αριθ. 1702/2003 της Επιτροπής, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (2), πριν από τις 28 Μαρτίου 2007. Ελλείψει πιστοποιητικού αξιοπλοΐας ή πτητικής αδείας, τα αεροσκάφη δεν επιτρέπεται να χρησιμοποιηθούν από κοινοτικούς αερομεταφορείς στην επικράτεια των κρατών μελών.
            
         
               (2)
            
            
               Σύμφωνα με το άρθρο 2 παράγραφος 3 στοιχείο γ) του κανονισμού (ΕΚ) αριθ. 1702/2003, ο ευρωπαϊκός οργανισμός ασφάλειας της αεροπορίας (στο εξής «ο οργανισμός») είναι υποχρεωμένος να προσδιορίσει πριν από τις 28 Μαρτίου 2007 τον εγκεκριμένο σχεδιασμό που είναι αναγκαίος για την έκδοση πιστοποιητικών αξιοπλοΐας ή πτητικών αδειών για αεροσκάφη νηολογημένα σε κράτη μέλη, τα οποία δεν πληρούν τις απαιτήσεις του άρθρου 2 παράγραφος 3 στοιχείο α). Ο οργανισμός δεν ήταν δυνατόν να προβεί στον ανωτέρω προσδιορισμό εντός της προκαθορισμένης προθεσμίας για πολλά αεροναυτικά προϊόντα, διότι δεν είχε παραλάβει τις αναγκαίες αιτήσεις από τους σχεδιαστές τους.
            
         
               (3)
            
            
               Ενώ τα πιστοποιητικά αξιοπλοΐας πρέπει να εκδίδονται μόνον όταν ο οργανισμός είναι σε θέση, μετά από τεχνική αξιολόγηση του προϊόντος, να εγκρίνει το σχεδιασμό τους, τα περιορισμένα πιστοποιητικά αξιοπλοΐας επιτρέπεται να εκδίδονται για περιορισμένο χρονικό διάστημα, έτσι ώστε να είναι δυνατόν να συνεχισθεί η χρήση των αντίστοιχων αεροσκαφών και να μπορέσει ο οργανισμός να επανεξετάσει το σχεδιασμό τους.
            
         
               (4)
            
            
               Η έλλειψη χρόνου δεν επέτρεψε στον οργανισμό να εγκρίνει συγκεκριμένες προδιαγραφές αξιοπλοΐας πριν από τις 28 Μαρτίου 2007. Είναι ωστόσο δυνατόν να προσδιορισθεί εγκεκριμένος σχεδιασμός λαμβανομένου ως σχεδιασμός αναφοράς εκείνος της χώρας σχεδιασμού, όπως συνέβη με τα περισσότερα αεροσκάφη για τα οποία έχει εκδοθεί πιστοποιητικό τύπου από κράτη μέλη πριν από τις 28 Σεπτεμβρίου 2003.
            
         
               (5)
            
            
               Ο εν λόγω προσδιορισμός αφορά μόνον αεροσκάφη, για τα οποία τα κράτη μέλη έχουν εκδώσει πιστοποιητικά αξιοπλοΐας, εξαιρουμένων των περιορισμένων πιστοποιητικών αξιοπλοΐας και των πτητικών αδειών, έτσι ώστε να εξασφαλίζεται ότι τα αεροσκάφη αυτά πληρούν τουλάχιστον τις απαιτήσεις ασφάλειας πτήσεων που ορίζονται στο παράρτημα 8 της σύμβασης διεθνούς πολιτικής αεροπορίας.
            
         
               (6)
            
            
               Για να ελαχιστοποιηθούν οι κίνδυνοι στην ασφάλεια πτήσεων και να περιορισθούν οι στρεβλώσεις ανταγωνισμού, το προτεινόμενο μέτρο πρέπει να εφαρμόζεται μόνον σε αεροσκάφος, για το οποίο ένα κράτος μέλος έχει εκδώσει πιστοποιητικό αξιοπλοΐας, και ήταν εγγεγραμμένο στο νηολόγιο του κράτους μέλους αυτού την ημερομηνία έναρξης εφαρμογής του κανονισμού (ΕΚ) αριθ. 1702/2003 στο κράτος μέλος (3). Οι ιδιοκτήτες του αεροσκάφους αυτού δεν γνώριζαν, κατά τη νηολόγηση, ότι υπήρχε κίνδυνος να μην μπορούν να συνεχίσουν τις πτήσεις μετά τις 28 Μαρτίου 2007. Αντίθετα, οι ιδιοκτήτες αεροσκαφών νηολογημένων σε κράτος μέλος μετά την ημερομηνία έναρξης εφαρμογής του κανονισμού (ΕΚ) αριθ. 1702/2003 σε αυτό το κράτος μέλος γνώριζαν, κατά τη νηολόγηση, ότι δεν θα επιτρεπόταν να συνεχισθούν οι πτήσεις με τα αεροσκάφη αυτά μετά τις 28 Μαρτίου 2007, εκτός εάν ο οργανισμός ήταν σε θέση να εγκρίνει το σχεδιασμό τους μέχρι την ημερομηνία αυτή.
            
         
               (7)
            
            
               Κρίνεται αναγκαίο να εξασφαλισθεί ότι τα αεροσκάφη, στα οποία μπορεί να εφαρμοσθεί το προτεινόμενο μέτρο, πρέπει κατ’ αποκλειστικότητα να είναι αεροσκάφη για τα οποία η αντιπροσωπευτική αρχή του κράτους μέλους σχεδιασμού δέχεται, μέσω συμφωνίας εργασίας βάσει του άρθρου 18 του κανονισμού (ΕΚ) αριθ. 1592/2002, να βοηθά τον οργανισμό στη συνεχή εποπτεία αυτού του εγκεκριμένου σχεδιασμού.
            
         
               (8)
            
            
               Το προτεινόμενο μέτρο πρέπει να είναι προσωρινό για να μετριασθεί ο κίνδυνος που συνδέεται με τις περιορισμένες τεχνικές γνώσεις που έχει ο οργανισμός ως προς το σχεδιασμό των συγκεκριμένων προϊόντων. Είναι επίσης αναγκαίο να δημιουργηθεί κίνητρο για τους σχεδιαστές να βοηθούν τον οργανισμό στον προσδιορισμό του αναγκαίου εγκεκριμένου σχεδιασμού, με σκοπό την πλήρη ένταξη των αεροσκαφών τους στο κοινοτικό σύστημα. Επιπλέον, η εφαρμογή των διαφόρων κανονιστικών καθεστώτων σε αεροσκάφη που χρησιμοποιούνται στις ίδιες πτήσεις εγείρει θέματα αθέμιτου ανταγωνισμού στην εσωτερική αγορά και δεν είναι δυνατόν να διαιωνίζεται. Συνεπώς, η ισχύς του μέτρου πρέπει να είναι διάρκειας 12 μηνών, με δυνατότητα μέγιστης παράτασής του κατά 18 μήνες, με την προϋπόθεση ότι έχει κινηθεί η διαδικασία πιστοποίησης και η οποία μπορεί να ολοκληρωθεί εντός αυτής της περιόδου.
            
         
               (9)
            
            
               Το άρθρο 2 παράγραφος 3 στοιχείο α) του κανονισμού (ΕΚ) αριθ. 1702/2003 αφορά μόνον τα αεροσκάφη, για τα οποία έχει εκδοθεί πιστοποιητικό τύπου. Ωστόσο, για ορισμένα αεροσκάφη που έπρεπε να είναι επιλέξιμα για το μέτρο που ορίζεται στο εν λόγω άρθρο, δεν εκδόθηκε ποτέ πιστοποιητικό τύπου διότι, σύμφωνα με τα πρότυπα της ΔΟΠΑ που ίσχυαν κατά τον σχεδιασμό και την πιστοποίηση των αεροσκαφών αυτών, δεν απαιτούντο τέτοια έγγραφα. Χρειάζεται επομένως αποσαφήνιση προκειμένου να εξασφαλισθεί ότι για τα εν λόγω αεροσκάφη μπορεί να εκδοθεί πιστοποιητικό αξιοπλοΐας.
            
         
               (10)
            
            
               Ο κανονισμός (ΕΚ) αριθ. 1702/2003 πρέπει να τροποποιηθεί ούτως ώστε να αποφευχθεί η σύγχυση και η νομική αβεβαιότητα όσον αφορά το μέρος 21A.173 στοιχείο β) σημείο 2 και το μέρος 21A.184 του παραρτήματος του κανονισμού, τα οποία αναφέρουν «συγκεκριμένες προδιαγραφές πιστοποίησης» αντί «συγκεκριμένων προδιαγραφών αξιοπλοΐας», όπως ορίζει το άρθρο 5 παράγραφος 3 στοιχείο β) και το άρθρο 15 παράγραφος 1 στοιχείο β) του κανονισμού (ΕΚ) αριθ. 1592/2002.
            
         
               (11)
            
            
               Κατά παρέκκλιση των κανόνων έκδοσης των πιστοποιητικών αξιοπλοΐας, το άρθρο 5 παράγραφος 3 στοιχείο α) του κανονισμού (ΕΚ) αριθ. 1592/2002 προβλέπει έκδοση πτητικής αδείας. Η εν λόγω άδεια εκδίδεται εν γένει όταν δεν ισχύει πρόσκαιρα το πιστοποιητικό αξιοπλοΐας, παραδείγματος χάριν λόγω βλάβης, ή όταν το πιστοποιητικό αξιοπλοΐας δεν είναι δυνατόν να εκδοθεί επειδή π.χ. το αεροσκάφος δεν πληροί τις βασικές απαιτήσεις αξιοπλοΐας ή όταν δεν έχει αποδειχθεί ακόμη η συμμόρφωση προς τις απαιτήσεις αυτές, το αεροσκάφος όμως είναι παρόλα αυτά ικανό να εκτελεί ασφαλή πτήση.
            
         
               (12)
            
            
               Μετά το τέλος της μεταβατικής περιόδου για τις πτητικές άδειες, είναι αναγκαίο να υιοθετηθούν κοινές απαιτήσεις και διοικητικές διαδικασίες για την έκδοση αυτών των αδειών, οι οποίες να συγκεντρώνουν όλες τις αναγκαίες προϋποθέσεις για να μετριάζεται ο κίνδυνος αποκλίσεων από τις βασικές απαιτήσεις και να εξασφαλίζουν επομένως αναγνώριση των πτητικών αδειών από όλα τα κράτη μέλη σύμφωνα με το άρθρο 8 του κανονισμού (ΕΚ) αριθ. 1592/2002.
            
         
               (13)
            
            
               Τα μέτρα που προβλέπονται στον παρόντα κανονισμό βασίζονται στις γνώμες που εξέδωσε ο οργανισμός (4) σύμφωνα με το άρθρο 12 παράγραφος 2 στοιχείο β) και το άρθρο 14 παράγραφος 1 του κανονισμού (ΕΚ) αριθ. 1592/2002.
            
         
               (14)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 54 παράγραφος 3 του κανονισμού (ΕΚ) αριθ. 1592/2002,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1702/2003 τροποποιείται ως εξής:
   
               1)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Πιστοποίηση προϊόντων, εξαρτημάτων και εξοπλισμού
               1.   Για προϊόντα, εξαρτήματα και εξοπλισμό εκδίδονται πιστοποιητικά όπως ορίζεται στο μέρος 21.
               2.   Κατά παρέκκλιση από την παράγραφο 1, τα αεροσκάφη, συμπεριλαμβανομένων των τυχόν τοποθετημένων σε αυτά προϊόντων, εξαρτημάτων και εξοπλισμού, τα οποία δεν είναι νηολογημένα σε κράτος μέλος, εξαιρούνται από τις διατάξεις των τμημάτων H και Θ του μέρους 21. Εξαιρούνται επίσης από τις διατάξεις του τμήματος ΙΣΤ του μέρους 21, εκτός εάν ένα κράτος μέλος έχει προδιαγράψει σήματα αναγνώρισης του αεροσκάφους.
               3.   Όταν γίνεται παραπομπή στο παράρτημα (μέρος 21) για την εφαρμογή ή/και τη συμμόρφωση προς τις διατάξεις του παραρτήματος I (μέρος ΙΓ) του κανονισμού (ΕΚ) αριθ. 2042/2003 της Επιτροπής και εάν κάποιο κράτος μέλος έχει επιλέξει, σύμφωνα με το άρθρο 7 παράγραφος 3 στοιχεία α) και β) του εν λόγω κανονισμού, να μην εφαρμόσει το μέρος αυτό πριν από τις 28 Σεπτεμβρίου 2008, έως τότε εφαρμόζονται οι σχετικοί εθνικοί κανόνες.
               Άρθρο 2α
               Συνέχιση της ισχύος των πιστοποιητικών τύπου και των αντίστοιχων πιστοποιητικών αξιοπλοΐας
               1.   Για τα προϊόντα με πιστοποιητικό τύπου, ή με έγγραφο που επιτρέπει την έκδοση πιστοποιητικού αξιοπλοΐας, το οποίο έχει εκδοθεί από κράτος μέλος πριν από τις 28 Σεπτεμβρίου 2003, εφαρμόζονται οι ακόλουθες διατάξεις:
               
                           α)
                        
                        
                           το προϊόν θεωρείται ότι διαθέτει πιστοποιητικό τύπου που έχει εκδοθεί σύμφωνα με τον παρόντα κανονισμό όταν:
                           
                                       i)
                                    
                                    
                                       η βάση πιστοποίησης τύπου είναι:
                                       
                                                   —
                                                
                                                
                                                   η βάση πιστοποίησης τύπου JAA, για προϊόντα που έχουν πιστοποιηθεί με τις διαδικασίες του JAA, όπως ορίζεται στο φύλλο δεδομένων του JAA, ή
                                                
                                             
                                                   —
                                                
                                                
                                                   για άλλα προϊόντα, η βάση πιστοποίησης τύπου όπως ορίζεται στο φύλλο δεδομένων του πιστοποιητικού τύπου του κράτους σχεδιασμού, εάν το εν λόγω κράτος ήταν:
                                                   
                                                               —
                                                            
                                                            
                                                               ένα κράτος μέλος, εκτός εάν ο οργανισμός διαπιστώσει, λαμβάνοντας υπόψη ιδίως τους χρησιμοποιούμενους κώδικες αξιοπλοΐας και την πείρα εκμετάλλευσης, ότι η εν λόγω βάση πιστοποίησης τύπου δεν παρέχει επίπεδο ασφάλειας πτήσεων ισοδύναμο με αυτό που απαιτείται από το βασικό κανονισμό και από τον παρόντα κανονισμό, ή
                                                            
                                                         
                                                               —
                                                            
                                                            
                                                               μια χώρα, με την οποία κάποιο κράτος μέλος έχει συνάψει διμερή συμφωνία αξιοπλοΐας ή παρεμφερή ρύθμιση, σύμφωνα με την οποία τέτοια προϊόντα έχουν πιστοποιηθεί βάσει των κωδίκων αξιοπλοΐας του συγκεκριμένου κράτους σχεδιασμού, εκτός εάν ο οργανισμός διαπιστώσει ότι οι εν λόγω κώδικες αξιοπλοΐας ή η πείρα εκμετάλλευσης ή το σύστημα ασφαλείας πτήσεων του κράτους σχεδιασμού δεν παρέχουν επίπεδο ασφάλειας πτήσεων ισοδύναμο με αυτό που απαιτείται από τον κανονισμό (ΕΚ) αριθ. 1592/2002 και από τον παρόντα κανονισμό.
                                                            
                                                         
                                             Ο οργανισμός προβαίνει σε μια πρώτη αξιολόγηση των επιπτώσεων των διατάξεων της δεύτερης περίπτωσης, προκειμένου να γνωμοδοτήσει στην Επιτροπή, καθώς και να προτείνει ενδεχομένως τροποποιήσεις του παρόντος κανονισμού·
                                    
                                 
                                       ii)
                                    
                                    
                                       οι απαιτήσεις περιβαλλοντικής προστασίας ήταν αυτές που ορίζονται στο παράρτημα 16 της σύμβασης του Σικάγου, όπως ισχύουν για το προϊόν·
                                    
                                 
                                       iii)
                                    
                                    
                                       οι ισχύουσες οδηγίες αξιοπλοΐας ήταν οι οδηγίες του κράτους σχεδιασμού·
                                    
                                 
                     
                           β)
                        
                        
                           ο σχεδιασμός ενός μεμονωμένου αεροσκάφους, νηολογημένου σε κράτος μέλος πριν από τις 28 Σεπτεμβρίου 2003, θεωρείται ότι έχει εγκριθεί σύμφωνα με τον παρόντα κανονισμό εφόσον:
                           
                                       i)
                                    
                                    
                                       ο βασικός σχεδιασμός τύπου του περιλαμβανόταν στο πιστοποιητικό τύπου που αναφέρεται στο στοιχείο α)·
                                    
                                 
                                       ii)
                                    
                                    
                                       έχουν εγκριθεί όλες οι αλλαγές στον εν λόγω βασικό σχεδιασμό τύπου, οι οποίες δεν ήταν υπό την ευθύνη του κατόχου του πιστοποιητικού τύπου, και
                                    
                                 
                                       iii)
                                    
                                    
                                       έχουν τηρηθεί οι οδηγίες αξιοπλοΐας που είχαν εκδοθεί ή εγκριθεί από το κράτος μέλος νηολόγησης πριν από τις 28 Σεπτεμβρίου 2003, συμπεριλαμβανομένων τυχόν παραλλαγών των οδηγιών αξιοπλοΐας του κράτους σχεδιασμού, τις οποίες έχει δεχθεί το κράτος μέλος νηολόγησης·
                                    
                                 
                     
                           γ)
                        
                        
                           ο οργανισμός προσδιορίζει το πιστοποιητικό τύπου των προϊόντων που δεν πληρούσαν τις απαιτήσεις του στοιχείου α) πριν από τις 28 Μαρτίου 2007·
                        
                     
                           δ)
                        
                        
                           ο οργανισμός προσδιορίζει το φύλλο δεδομένων του πιστοποιητικού τύπου για το θόρυβο για όλα τα προϊόντα που κάλυπτε το στοιχείο α) πριν από τις 28 Μαρτίου 2007. Μέχρι τότε, τα κράτη μέλη μπορούν να συνεχίσουν να εκδίδουν πιστοποιητικά θορύβου σύμφωνα με τους ισχύοντες εθνικούς κανονισμούς.
                        
                     2.   Όσον αφορά προϊόντα, για τα οποία στις 28 Σεπτεμβρίου 2003 βρισκόταν σε εξέλιξη η διαδικασία πιστοποίησης τύπου στον JAA ή σε κράτος μέλος, εφαρμόζονται τα ακόλουθα:
               
                           α)
                        
                        
                           εάν για ένα προϊόν διενεργείται διαδικασία πιστοποίησης από διάφορα κράτη μέλη, ως αναφορά χρησιμεύει το πλέον προηγμένο σχέδιο·
                        
                     
                           β)
                        
                        
                           η παράγραφος 21A.15 στοιχεία α), β) και γ) του μέρους 21 δεν εφαρμόζεται·
                        
                     
                           γ)
                        
                        
                           κατά παρέκκλιση από την παράγραφο 21A.17 στοιχείο α) του μέρους 21, η βάση πιστοποίησης τύπου είναι αυτή που καθορίζει ο JAA ή, κατά περίπτωση, το κράτος μέλος κατά την ημερομηνία αίτησης χορήγησης έγκρισης·
                        
                     
                           δ)
                        
                        
                           τα πορίσματα σχετικά με τη συμμόρφωση, τα οποία εξάγονται με βάση τις διαδικασίες του JAA ή κράτους μέλους, θεωρούνται έργο του οργανισμού με σκοπό τη συμμόρφωση προς την παράγραφο 21.A.20 στοιχεία α) και β) του μέρους 21.
                        
                     3.   Όσον αφορά προϊόντα με εθνικό πιστοποιητικό τύπου ή ισότιμο, για τα οποία δεν είχε περατωθεί η διαδικασία έγκρισης αλλαγής μέρους από κράτος μέλος κατά τη στιγμή που το πιστοποιητικό τύπου έπρεπε να είναι σύμφωνο με τον παρόντα κανονισμό, ισχύουν τα ακόλουθα:
               
                           α)
                        
                        
                           εάν μια διαδικασία έγκρισης διεξάγεται από διάφορα κράτη μέλη, ως αναφορά χρησιμεύει το πλέον προηγμένο σχέδιο·
                        
                     
                           β)
                        
                        
                           η παράγραφος 21.Α.93 του μέρους 21 δεν εφαρμόζεται·
                        
                     
                           γ)
                        
                        
                           η εφαρμοστέα βάση πιστοποίησης τύπου είναι εκείνη που καθορίζει ο JAA ή, κατά περίπτωση, το κράτος μέλος κατά την ημερομηνία υποβολής της αίτησης για έγκριση της αλλαγής·
                        
                     
                           δ)
                        
                        
                           τα πορίσματα σχετικά με τη συμμόρφωση σύμφωνα με τις διαδικασίες του JAA ή κράτους μέλους θεωρούνται έργο του οργανισμού με σκοπό τη συμμόρφωση προς την παράγραφο 21.A.103 στοιχείο α) σημείο 2 και στοιχείο β) του μέρους 21.
                        
                     4.   Όσον αφορά προϊόντα που διέθεταν εθνικό πιστοποιητικό τύπου, ή ισότιμο, και για τα οποία η διαδικασία έγκρισης σχεδιασμού μείζονος επισκευής από κράτος μέλος δεν είχε περατωθεί κατά τη χρονική στιγμή καθορισμού του πιστοποιητικού τύπου σύμφωνα με τον παρόντα κανονισμό, τα πορίσματα σχετικά με τη συμμόρφωση σύμφωνα με τις διαδικασίες του JAA ή κράτους μέλους θεωρούνται έργο του οργανισμού με σκοπό τη συμμόρφωση προς την παράγραφο 21.A.433 στοιχείο α) του μέρους 21.
               5.   Πιστοποιητικό αξιοπλοΐας, το οποίο εκδίδεται από κράτος μέλος και πιστοποιεί τη συμμόρφωση με πιστοποιητικό τύπου καθορισμένου σύμφωνα με την παράγραφο 1, θεωρείται ότι είναι σύμφωνο προς τον παρόντα κανονισμό.
               Άρθρο 2β
               Συνέχιση ισχύος των συμπληρωματικών πιστοποιητικών τύπου
               1.   Όσον αφορά συμπληρωματικά πιστοποιητικά τύπου που έχουν εκδοθεί από κράτος μέλος με βάση τις διαδικασίες του JAA ή με τις εφαρμοστέες εθνικές διαδικασίες και όσον αφορά αλλαγές προτεινόμενες από άτομα άλλα από τον κάτοχο του πιστοποιητικού τύπου του προϊόντος, οι οποίες είχαν εγκριθεί από κράτος μέλος με βάση τις εφαρμοστέες εθνικές διαδικασίες, εάν το συμπληρωματικό πιστοποιητικό τύπου, ή η αλλαγή, ίσχυε στις 28 Σεπτεμβρίου 2003, το συμπληρωματικό πιστοποιητικό τύπου ή η αλλαγή θεωρούνται ότι έχουν εκδοθεί σύμφωνα με τον παρόντα κανονισμό.
               2.   Όσον αφορά συμπληρωματικά πιστοποιητικά τύπου, για τα οποία η διαδικασία πιστοποίησης από κράτος μέλος ήταν σε εξέλιξη στις 28 Σεπτεμβρίου 2003 με βάση τις διαδικασίες του JAA για τα συμπληρωματικά πιστοποιητικά τύπου, καθώς και όσον αφορά μείζονες αλλαγές, προτεινόμενες από άτομα άλλα από τον κάτοχο του πιστοποιητικού τύπου του προϊόντος, για το οποίο στις 28 Σεπτεμβρίου 2003 ήταν σε εξέλιξη η διαδικασία πιστοποίησης από κράτος μέλος σύμφωνα με τις εφαρμοστέες εθνικές διαδικασίες, ισχύουν τα ακόλουθα:
               
                           α)
                        
                        
                           εάν μια διαδικασία πιστοποίησης διεξαγόταν από διάφορα κράτη μέλη, ως αναφορά χρησιμεύει το πλέον προηγμένο σχέδιο·
                        
                     
                           β)
                        
                        
                           η παράγραφος 21.Α.113 στοιχεία α) και β) του μέρους 21 δεν εφαρμόζεται·
                        
                     
                           γ)
                        
                        
                           η εφαρμοστέα βάση πιστοποίησης είναι εκείνη που καθορίζεται από τον JAA ή, κατά περίπτωση, από το κράτος μέλος κατά την ημερομηνία υποβολής της αίτησης για συμπληρωματικό πιστοποιητικό τύπου ή για έγκριση της μείζονος αλλαγής·
                        
                     
                           δ)
                        
                        
                           τα πορίσματα σχετικά με τη συμμόρφωση με βάση τις διαδικασίες του JAA ή του κράτους μέλους θεωρούνται έργο του οργανισμού με σκοπό τη συμμόρφωση προς την παράγραφο 21.A.115 στοιχείο α) του μέρους 21.
                        
                     Άρθρο 2γ
               Συνέχιση χρήσης ορισμένων αεροσκαφών νηολογημένων σε κράτη μέλη
               1.   Για αεροσκάφος, για το οποίο δεν είναι δυνατόν να θεωρηθεί ότι διαθέτει πιστοποιητικό τύπου που έχει εκδοθεί σύμφωνα με το άρθρο 2α παράγραφος 1 στοιχείο α) του παρόντος κανονισμού, για το οποίο είχε εκδοθεί πιστοποιητικό αξιοπλοΐας από κράτος μέλος πριν από την έναρξη εφαρμογής του κανονισμού (ΕΚ) αριθ. 1702/2003 σε αυτό το κράτος μέλος (5), ήταν στο νηολόγιό του κατά την ημερομηνία αυτή και εξακολουθούσε στις 28 Μαρτίου 2007 να είναι στο νηολόγιο κράτους μέλους, ισχύουν τα κάτωθι ως εφαρμοστέες συγκεκριμένες προδιαγραφές αξιοπλοΐας που έχουν εκδοθεί σύμφωνα με τον παρόντα κανονισμό:
               
                           α)
                        
                        
                           το φύλλο δεδομένων του πιστοποιητικού τύπου και το φύλλο δεδομένων του πιστοποιητικού τύπου για το θόρυβο, ή ισοδύναμα έγγραφα, του κράτους σχεδιασμού, με την προϋπόθεση ότι το κράτος σχεδιασμού είχε συνάψει κατάλληλη συμφωνία εργασίας με τον οργανισμό σύμφωνα με το άρθρο 18 του κανονισμού (ΕΚ) αριθ. 1592/2002, η οποία κάλυπτε τη διαρκή αξιοπλοΐα του σχεδιασμού του αεροσκάφους·
                        
                     
                           β)
                        
                        
                           οι απαιτήσεις περιβαλλοντικής προστασίας ήταν αυτές που ορίζονται στο παράρτημα 16 της σύμβασης του Σικάγου, όπως εφαρμόζονται στο αεροσκάφος, και
                        
                     
                           γ)
                        
                        
                           η υποχρεωτική ενημέρωση του κράτους σχεδιασμού για τη διαρκή αξιοπλοΐα.
                        
                     2.   Οι συγκεκριμένες προδιαγραφές αξιοπλοΐας επιτρέπουν τη συνέχιση του τύπου πτήσεων, για τις οποίες προοριζόταν το συγκεκριμένο αεροσκάφος στις 28 Μαρτίου 2007, και εξακολουθούν να ισχύουν έως τις 28 Μαρτίου 2008, εκτός εάν αυτές οι προδιαγραφές αντικατασταθούν από έγκριση σχεδιασμού και περιβαλλοντικής προστασίας που θα εκδώσει ο οργανισμός πριν από την εν λόγω ημερομηνία σύμφωνα με τον παρόντα κανονισμό. Περιορισμένα πιστοποιητικά αξιοπλοΐας για τα αντίστοιχα αεροσκάφη εκδίδονται από τα κράτη μέλη σύμφωνα με το μέρος 21 τμήμα Η, όταν βεβαιώνεται η συμμόρφωση προς τις προδιαγραφές αυτές.
               3.   Η Επιτροπή μπορεί να παρατείνει την διάρκεια ισχύος που αναφέρεται στην παράγραφο 2 κατά 18 μήνες κατ’ ανώτατο όριο για αεροσκάφη ορισμένου τύπου, με την προϋπόθεση ότι ο οργανισμός ανέλαβε πριν από τις 28 Μαρτίου 2008 την διαδικασία πιστοποίησης και ότι ο οργανισμός διαπιστώνει ότι μπορεί να ολοκληρώσει τη διαδικασία εντός της παρατεινόμενης περιόδου ισχύος. Στην περίπτωση αυτή, ο οργανισμός κοινοποιεί την απόφασή του στην Επιτροπή.
               Άρθρο 2δ
               Συνέχιση ισχύος των πιστοποιητικών εξαρτημάτων και εξοπλισμού
               1.   Οι εγκρίσεις εξαρτημάτων και εξοπλισμού, οι οποίες έχουν εκδοθεί από κράτος μέλος και ίσχυαν στις 28 Σεπτεμβρίου 2003, θεωρείται ότι έχουν εκδοθεί σύμφωνα με τον παρόντα κανονισμό.
               2.   Όσον αφορά τα εξαρτήματα και τον εξοπλισμό, για τα οποία ήταν σε εξέλιξη διαδικασία έγκρισης ή εξουσιοδότησης από κράτος μέλος στις 28 Σεπτεμβρίου 2003, ισχύουν τα ακόλουθα:
               
                           α)
                        
                        
                           εάν μια διαδικασία εξουσιοδότησης ήταν σε εξέλιξη σε διάφορα κράτη μέλη, ως αναφορά χρησιμεύει το πλέον προηγμένο σχέδιο·
                        
                     
                           β)
                        
                        
                           η παράγραφος 21.Α.603 του μέρους 21 δεν ισχύει·
                        
                     
                           γ)
                        
                        
                           οι εφαρμοστέες απαιτήσεις για δεδομένα με βάση την παράγραφο 21.Α.605 του μέρους 21 είναι εκείνες που έχει καθορίσει το ενδιαφερόμενο κράτος μέλος, κατά την ημερομηνία υποβολής της αίτησης έγκρισης ή εξουσιοδότησης·
                        
                     
                           δ)
                        
                        
                           τα πορίσματα του ενδιαφερόμενου κράτους μέλους σχετικά με τη συμμόρφωση θεωρούνται έργο του οργανισμού με σκοπό τη συμμόρφωση προς την παράγραφο 21.A.606 στοιχείο β) του μέρους 21.
                        
                     Άρθρο 2ε
               Πτητική άδεια
               Οι όροι που έχουν καθορίσει τα κράτη μέλη πριν από τις 28 Μαρτίου 2007 για την έκδοση πτητικών αδειών ή άλλων πιστοποιητικών αξιοπλοΐας για αεροσκάφη, τα οποία δεν διέθεταν πιστοποιητικό αξιοπλοΐας ή περιορισμένο πιστοποιητικό αξιοπλοΐας που έχει εκδοθεί με βάση τον παρόντα κανονισμό, θεωρείται ότι έχουν καθορισθεί σύμφωνα με τον παρόντα κανονισμό, εκτός εάν ο οργανισμός αποφασίσει πριν από τις 28 Μαρτίου 2008 ότι οι όροι αυτοί δεν παρέχουν επίπεδο ασφάλειας πτήσεων ισοδύναμο με εκείνο που απαιτείται από τον κανονισμό (ΕΚ) αριθ. 1592/2002 ή από τον παρόντα κανονισμό.
               Η πτητική άδεια ή άλλο πιστοποιητικό αξιοπλοΐας που έχει εκδοθεί από κράτος μέλος πριν από τις 28 Μαρτίου 2007 για αεροσκάφη, τα οποία δεν διέθεταν πιστοποιητικό αξιοπλοΐας ή περιορισμένο πιστοποιητικό αξιοπλοΐας που έχει εκδοθεί με βάση τον παρόντα κανονισμό, θεωρείται πτητική άδεια έως τις 28 Μαρτίου 2008 που έχει εκδοθεί σύμφωνα με τον παρόντα κανονισμό.».
            
         
               2)
            
            
               Το παράρτημα (μέρος 21) του κανονισμού (ΕΚ) αριθ. 1702/2003 τροποποιείται σύμφωνα με το παράρτημα του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαρτίου 2007.
      
         
            Για την Επιτροπή
         
         Jacques BARROT
         
         
            Αντιπρόεδρος
         
      
   
   
      (1)  ΕΕ L 240 της 7.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1701/2003 της Επιτροπής (ΕΕ L 243 της 27.9.2003, σ. 5).
   
      (2)  ΕΕ L 243 της 27.9.2003, σ. 6. Κανονισμός όπως τροποποιήθηκε με τον κανονισμό (ΕΚ) αριθ. 706/2006 (ΕΕ L 122 της 9.5.2006, σ. 16).
   
      (3)  EUR 15: 28 Σεπτεμβρίου 2003· EUR 10: 1η Μαΐου 2004· EUR 2: 1η Ιανουαρίου 2007.
   
      (4)  Γνώμη 1/2007 της 30ής Ιανουαρίου 2007 και γνώμη 2/2007 της 8ης Φεβρουαρίου 2007.
   
      (5)  Για την EUR 15: 28 Σεπτεμβρίου 2003, για την EUR 10: 1η Μαΐου 2004 και για την EUR 2: 1η Ιανουαρίου 2007.
   
      ΠΑΡΑΡΤΗΜΑ
      Το Παράρτημα του κανονισμού (ΕΚ) αριθ. 1702/2003 τροποποιείται ως εξής:
      
                  1.
               
               
                  Στην παράγραφο 21A.139 προστίθεται το ακόλουθο σημείο (β)(1)(xvii):
                  
                              «xvii)
                           
                           
                              Έκδοση πτητικής αδείας και έγκριση σχετικών συνθηκών πτήσης.».
                           
                        
            
                  2.
               
               
                  Στην παράγραφο 21A.163 προστίθεται το ακόλουθο στοιχείο ε):
                  
                              «ε)
                           
                           
                              Με βάση διαδικασίες που έχουν συμφωνηθεί με την αρμόδια αρχή παραγωγής, για αεροσκάφος που παρήγαγε και όταν ο ίδιος ο φορέας παραγωγής ελέγχει βάσει της δικής του ΕΦΠ [έγκριση φορέα παραγωγής (ΡΟΑ)] τη διαμόρφωση του αεροσκάφους και βεβαιώνει τη συμμόρφωση προς τις προϋποθέσεις σχεδιασμού που έχουν εγκριθεί για την πτήση, να εκδώσει πτητική άδεια σύμφωνα με την παράγραφο 21A.711 στοιχείο γ), καθώς και έγκριση των προϋποθέσεων πτήσης σύμφωνα με την παράγραφο 21A.710 στοιχείο β).».
                           
                        
            
                  3.
               
               
                  Στην παράγραφο 21A.165 προστίθενται τα ακόλουθα στοιχεία ι) και ια):
                  
                              «j)
                           
                           
                              Αναλόγως, με βάση το προνόμιο της παραγράφου 21A.163 στοιχείο ε), καθορίζει τους όρους υπό τους οποίους μπορεί να εκδοθεί πτητική άδεια.
                           
                        
                              ια)
                           
                           
                              Κατά περίπτωση, με βάση το προνόμιο της παραγράφου 21A.163 στοιχείο ε), διαπιστώνει τη συμμόρφωση προς τις παραγράφους 21A.711 στοιχεία β) και δ) πριν την έκδοση πτητικής αδείας για αεροσκάφος (Έντυπο 20β του EASA, βλέπε προσάρτημα).».
                           
                        
            
                  4.
               
               
                  Ο τίτλος του τμήματος H της ενότητας A αντικαθίσταται από τα εξής:
                  «ΤΜΗΜΑ H —   ΠΙΣΤΟΠΟΙΗΤΙΚΑ ΑΞΙΟΠΛΟΪΑΣ KAI ΠΕΡΙΟΡΙΣΜΕΝΑ ΠΙΣΤΟΠΟΙΗΤΙΚΑ ΑΞΙΟΠΛΟΪΑΣ»
               
            
                  5.
               
               
                  Στην παράγραφο 21A.173 στοιχείο β) σημείο 2, οι λέξεις «συγκεκριμένες προδιαγραφές πιστοποίησης» αντικαθίστανται από τις λέξεις «συγκεκριμένες προδιαγραφές αξιοπλοΐας».
               
            
                  6.
               
               
                  Στην παράγραφο 21A.173, το στοιχείο γ) διαγράφεται.
               
            
                  7.
               
               
                  Στην παράγραφο 21A.174, το στοιχείο δ) διαγράφεται.
               
            
                  8.
               
               
                  Το στοιχείο β) της παραγράφου 21A.179 αντικαθίσταται από το ακόλουθο κείμενο:
                  
                              «β)
                           
                           
                              Σε περίπτωση αλλαγής ιδιοκτησίας αεροσκάφους, το οποίο διαθέτει περιορισμένο πιστοποιητικό αξιοπλοΐας μη σύμφωνο προς το περιορισμένο πιστοποιητικό τύπου, το πιστοποιητικό αξιοπλοΐας του μεταβιβάζεται μαζί με το αεροσκάφος, με την προϋπόθεση ότι το αεροσκάφος παραμένει στο ίδιο νηολόγιο, ή εκδίδεται μόνο κατόπιν ρητής συγκατάθεσης της αρμόδιας αρχής του κράτους μέλους νηολόγησης στο οποίο μεταβιβάζεται.»
                           
                        
            
                  9.
               
               
                  Στην παράγραφο 21A.184, οι λέξεις «συγκεκριμένες προδιαγραφές πιστοποίησης» αντικαθίστανται από τις λέξεις «συγκεκριμένες προδιαγραφές αξιοπλοΐας».
               
            
                  10.
               
               
                  Η παράγραφος 21A.185 διαγράφεται.
               
            
                  11.
               
               
                  Στην παράγραφο 21A.263, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              Με την επιφύλαξη της παραγράφου 21A.257 στοιχείο β), ο οργανισμός αποδέχεται χωρίς περαιτέρω έλεγχο τα έγγραφα τεκμηρίωσης της συμμόρφωσης που υποβάλλει ο αιτών με σκοπό να του χορηγηθεί:
                              
                                          1.
                                       
                                       
                                          έγκριση των προϋποθέσεων πτήσης που απαιτείται για πτητική άδεια· ή
                                       
                                    
                                          2.
                                       
                                       
                                          πιστοποιητικό τύπου ή έγκριση μείζονος αλλαγής σε σχεδιασμό τύπου· ή
                                       
                                    
                                          3.
                                       
                                       
                                          συμπληρωματικό πιστοποιητικού τύπου· ή
                                       
                                    
                                          4.
                                       
                                       
                                          εξουσιοδότηση ευρωπαϊκών οδηγιών τεχνικών προδιαγραφών (ETSO) σύμφωνα με την παράγραφο 21A.602B στοιχείο β) σημείο 1) ή
                                       
                                    
                                          5.
                                       
                                       
                                          έγκριση σχεδιασμού μείζονος επισκευής.».
                                       
                                    
                        
            
                  12.
               
               
                  Στην παράγραφο 21A.263 στοιχείο γ), προστίθενται τα ακόλουθα σημεία 6 και 7:
                  
                              «6.
                           
                           
                              Να εγκρίνει τις προϋποθέσεις με βάση τις οποίες μπορεί να εκδοθεί πτητική άδεια σύμφωνα με την παράγραφο 21A.710 στοιχείο α) σημείο 2,
                              
                                          i)
                                       
                                       
                                          εξαιρουμένων των αρχικών πτήσεων:
                                          
                                                      —
                                                   
                                                   
                                                      νέου τύπου αεροσκάφους, ή
                                                   
                                                
                                                      —
                                                   
                                                   
                                                      αεροσκάφους τροποποιημένου με αλλαγή που χαρακτηρίζεται ή θα χαρακτηρισθεί ως μείζονος αλλαγής ή σημαντικό συμπληρωματικό πιστοποιητικό τύπου, ή
                                                   
                                                
                                                      —
                                                   
                                                   
                                                      αεροσκάφους, του οποίου τα χαρακτηριστικά πτήσης ή/και διακυβέρνησης έχουν υποστεί σημαντικές αλλαγές·
                                                   
                                                
                                    
                                          ii)
                                       
                                       
                                          εξαιρουμένων των πτητικών αδειών που πρέπει να εκδοθούν για τους σκοπούς της παραγράφου 21A.701 στοιχείο α) σημείο 15.
                                       
                                    
                        
                              7.
                           
                           
                              Να εκδώσει πτητική άδεια σύμφωνα με την παράγραφο 21A.711 στοιχείο β) για αεροσκάφος που έχει σχεδιάσει ή τροποποιήσει, και όταν ο ίδιος ο φορέας σχεδιασμού ελέγχει βάσει της δικής του ΕΦΣ [έγκριση φορέα σχεδιασμού (DOA)] τη διαμόρφωση του αεροσκάφους και βεβαιώνει τη συμμόρφωση προς τις προϋποθέσεις σχεδιασμού που έχουν εγκριθεί για την πτήση.».
                           
                        
            
                  13.
               
               
                  Στην παράγραφο 21A.265 προστίθενται τα ακόλουθα στοιχεία στ) και ζ):
                  
                              «στ)
                           
                           
                              Κατά περίπτωση, με βάση το προνόμιο της παραγράφου 21A.263 στοιχείο γ) σημείο 6, καθορίζει τους όρους υπό τους οποίους μπορεί να εκδοθεί πτητική άδεια.
                           
                        
                              ζ)
                           
                           
                              Κατά περίπτωση, με βάση το προνόμιο της παραγράφου 21A.263 στοιχείο γ) σημείο 7, διαπιστώνει τη συμμόρφωση προς τις παραγράφους 21A.711 στοιχεία β) και δ) πριν από την έκδοση πτητικής αδείας για ένα αεροσκάφος (έντυπο 20β του EASA, βλέπε προσάρτημα).».
                           
                        
            
                  14.
               
               
                  Το τμήμα ΙΣΤ της ενότητας Α αντικαθίσταται από το ακόλουθο κείμενο:
                  «ΤΜΗΜΑ ΙΣΤ —   ΠΤΗΤΙΚΗ ΑΔΕΙΑ
                  21A.701   Πεδίο εφαρμογής
                  Πτητικές άδειες εκδίδονται σύμφωνα με το παρόν τμήμα για αεροσκάφη, τα οποία δεν πληρούν, ή δεν έχει αποδειχτεί ότι πληρούν, τις ισχύουσες προδιαγραφές αξιοπλοΐας αλλά είναι παρόλα αυτά ικανά να εκτελούν ασφαλή πτήση υπό καθορισμένες συνθήκες και για τους ακόλουθους σκοπούς:
                  
                              1.
                           
                           
                              Ανάπτυξη.
                           
                        
                              2.
                           
                           
                              Απόδειξη της συμμόρφωσης με κανονισμούς ή προδιαγραφές πιστοποίησης.
                           
                        
                              3.
                           
                           
                              Εκπαίδευση πληρωμάτων φορέων σχεδιασμού ή παραγωγής.
                           
                        
                              4.
                           
                           
                              Δοκιμαστικές πτήσεις αεροσκαφών νέας παραγωγής.
                           
                        
                              5.
                           
                           
                              Πτήση αεροσκάφους υπό παραγωγή στον εναέριο χώρο μεταξύ των εγκαταστάσεων παραγωγής.
                           
                        
                              6.
                           
                           
                              Πτήση επίδειξης του αεροσκάφους σε πελάτες.
                           
                        
                              7.
                           
                           
                              Παράδοση ή εξαγωγή αεροσκάφους.
                           
                        
                              8.
                           
                           
                              Πτήση επίδειξης του αεροσκάφους στην αρμόδια αεροναυτική αρχή.
                           
                        
                              9.
                           
                           
                              Μελέτη αγοράς, καθώς και εκπαίδευση του πληρώματος του πελάτη.
                           
                        
                              10.
                           
                           
                              Εκθέσεις και αεροπορικές επιδείξεις.
                           
                        
                              11.
                           
                           
                              Πτήση του αεροσκάφους με προορισμό εγκατάσταση όπου θα υποβληθεί σε εργασίες συντήρησης ή θα εξετασθεί η αξιοπλοΐα του ή θα τεθεί σε υπόστεγο.
                           
                        
                              12.
                           
                           
                              Πτήση του αεροσκάφους με βάρος άνω του μέγιστου πιστοποιημένου βάρους απογείωσης για πτήση πέραν της κανονικής του εμβέλειας επάνω από ύδατα, ή επάνω από εδάφη, όπου δεν υπάρχουν εγκαταστάσεις προσγείωσης ή δεν διατίθενται κατάλληλα καύσιμα.
                           
                        
                              13.
                           
                           
                              Κατάρριψη επιδόσεων, αεροπορικοί αγώνες ή παρόμοιοι διαγωνισμοί.
                           
                        
                              14.
                           
                           
                              Ιπτάμενα αεροσκάφη που πληρούν ήδη τις ισχύουσες απαιτήσεις αξιοπλοΐας πριν διαπιστωθεί η συμμόρφωσή τους προς τις περιβαλλοντικές απαιτήσεις.
                           
                        
                              15.
                           
                           
                              Για μη εμπορική πτητική δραστηριότητα μεμονωμένων μη σύνθετων αεροσκαφών ή τύπων, στα οποία δεν αρμόζει πιστοποιητικό αξιοπλοΐας ή περιορισμένο πιστοποιητικό αξιοπλοΐας.
                           
                        21A.703   Επιλεξιμότητα
                  Όλα τα φυσικά ή νομικά πρόσωπα μπορούν να υποβάλουν αίτηση πτητικής αδείας εξαιρουμένης της πτητικής αδείας για τον σκοπό της παραγράφου 21A.701 στοιχείο α) σημείο 15, η οποία απαιτεί ο υποψήφιος να είναι και κάτοχος. Το πρόσωπο που είναι επιλέξιμο να υποβάλει αίτηση πτητικής αδείας είναι επίσης επιλέξιμο να υποβάλει αίτηση για έγκριση των συνθηκών πτήσης.
                  21A.705   Αρμόδια αρχή
                  Με την επιφύλαξη της παραγράφου 21.1, για το σκοπό του παρόντος τμήματος, ως «αρμόδια αρχή» νοείται:
                  
                              α)
                           
                           
                              η αρχή που έχει ορίσει το κράτος μέλος νηολογίου, ή
                           
                        
                              β)
                           
                           
                              για τα μη νηολογημένα αεροσκάφη, η αρχή την οποία έχει ορίσει το κράτος μέλος που καθόρισε τα σήματα αναγνώρισης.
                           
                        21A.707   Αίτηση για χορήγηση πτητικής άδειας
                  
                              α)
                           
                           
                              Σύμφωνα με την παράγραφο 21A.703 και όταν δεν έχει χορηγηθεί στον αιτούντα το προνόμιο έκδοσης πτητικής αδείας, υποβάλλεται αίτηση για χορήγηση πτητικής άδειας στην αρμόδια αρχή με τη μορφή και τον τρόπο που έχει ορίσει η εν λόγω αρχή.
                           
                        
                              β)
                           
                           
                              Σε κάθε αίτηση για τη χορήγηση πτητικής άδειας αναφέρονται:
                              
                                          1.
                                       
                                       
                                          ο (οι) σκοπός(-οί) της πτήσης(-εων), σύμφωνα με την παράγραφο 21A.701·
                                       
                                    
                                          2.
                                       
                                       
                                          οι τρόποι με τους οποίους το αεροσκάφος δεν είναι σύμφωνο με τις ισχύουσες απαιτήσεις αξιοπλοΐας·
                                       
                                    
                                          3.
                                       
                                       
                                          οι εγκεκριμένες συνθήκες πτήσης σύμφωνα με την παράγραφο 21A.710.
                                       
                                    
                        
                              γ)
                           
                           
                              Εφόσον δεν έχουν εγκριθεί οι συνθήκες πτήσης μέχρι την υποβολή της αίτησης για τη χορήγηση πτητικής αδείας, υποβάλλεται αίτηση για έγκριση των συνθηκών πτήσης σύμφωνα με την παράγραφο 21A.709.
                           
                        21A.708   Συνθήκες πτήσης
                  Οι συνθήκες πτήσης περιλαμβάνουν:
                  
                              α)
                           
                           
                              τη (τις) διαμόρφωση(-εις) για την οποία (τις οποίες) ζητείται πτητική άδεια·
                           
                        
                              β)
                           
                           
                              κάθε προϋπόθεση ή περιορισμό απαραίτητο για την ασφαλή λειτουργία του αεροσκάφους, όπου περιλαμβάνεται:
                              
                                          1.
                                       
                                       
                                          οι απαιτούμενοι όροι ή περιορισμοί για διαδρομές ή εναέριο χώρο, ή και τα δύο, για την (τις) πτήση(-εις)·
                                       
                                    
                                          2.
                                       
                                       
                                          οι απαιτούμενοι όροι ή περιορισμοί για το ιπτάμενο πλήρωμα του αεροσκάφους·
                                       
                                    
                                          3.
                                       
                                       
                                          οι περιορισμοί για τη μεταφορά ατόμων εκτός του ιπτάμενου πληρώματος·
                                       
                                    
                                          4.
                                       
                                       
                                          οι απαιτούμενοι επιχειρησιακοί περιορισμοί, ειδικές διαδικασίες ή τεχνικές προϋποθέσεις·
                                       
                                    
                                          5.
                                       
                                       
                                          το ειδικό πρόγραμμα δοκιμαστικής πτήσης (κατά περίπτωση)·
                                       
                                    
                                          6.
                                       
                                       
                                          οι ειδικές ρυθμίσεις διαρκούς αξιοπλοΐας, καθώς και οι οδηγίες και το σύστημα συντήρησης με βάση τις οποίες θα εκτελεσθούν·
                                       
                                    
                        
                              γ)
                           
                           
                              τεκμηρίωση ότι το αεροσκάφος μπορεί να εκτελέσει ασφαλή πτήση με βάση τους όρους ή τους περιορισμούς του στοιχείου β)·
                           
                        
                              δ)
                           
                           
                              τη μέθοδο που χρησιμοποιείται για να ελέγχεται η διαμόρφωση του αεροσκάφους, έτσι ώστε να πληροί πάντοτε τους καθορισμένους όρους.
                           
                        21A.709   Αίτηση για έγκριση των συνθηκών πτήσης
                  
                              α)
                           
                           
                              Σύμφωνα με την παράγραφο 21A.707 στοιχείο γ) και όταν δεν έχει χορηγηθεί στον αιτούντα το προνόμιο έγκρισης των συνθηκών πτήσης, υποβάλλεται αίτηση για έγκριση συνθηκών πτήσης:
                              
                                          1.
                                       
                                       
                                          όταν η έγκριση των συνθηκών πτήσης συνδέεται με την ασφάλεια σχεδιασμού, στον οργανισμό με τη μορφή και τον τρόπο που ορίζει αυτός· ή
                                       
                                    
                                          2.
                                       
                                       
                                          όταν η έγκριση των συνθηκών πτήσης δεν συνδέεται με την ασφάλεια σχεδιασμού, στην αρμόδια αρχή με τη μορφή και τον τρόπο που ορίζει αυτή.
                                       
                                    
                        
                              β)
                           
                           
                              Σε κάθε αίτηση για τη χορήγηση πτητικής άδειας αναφέρονται:
                              
                                          1.
                                       
                                       
                                          οι προτεινόμενες συνθήκες πτήσης·
                                       
                                    
                                          2.
                                       
                                       
                                          η τεκμηρίωση προς υποστήριξη των συνθηκών αυτών· και
                                       
                                    
                                          3.
                                       
                                       
                                          δήλωση ότι το αεροσκάφος μπορεί να εκτελέσει ασφαλή πτήση με βάση τους όρους ή τους περιορισμούς της παραγράφου 21A.708 στοιχείο β).
                                       
                                    
                        21A.710   Έγκριση των συνθηκών πτήσης
                  
                              α)
                           
                           
                              Όταν η έγκριση των συνθηκών πτήσης συνδέεται με την ασφάλεια σχεδιασμού, οι συνθήκες πτήσης εγκρίνονται από:
                              
                                          1.
                                       
                                       
                                          τον οργανισμό· ή
                                       
                                    
                                          2.
                                       
                                       
                                          δεόντως εγκεκριμένο φορέα σχεδιασμού, με βάση το προνόμιο της παραγράφου 21A.263 στοιχείο γ) σημείο 6.
                                       
                                    
                        
                              β)
                           
                           
                              Όταν η έγκριση των συνθηκών πτήσης συνδέεται με την ασφάλεια σχεδιασμού, οι συνθήκες πτήσης εγκρίνονται από την αρμόδια αρχή, ή τον δεόντως εγκεκριμένο φορέα σχεδιασμού, που θα εκδώσει και την πτητική άδεια.
                           
                        
                              γ)
                           
                           
                              Πριν από την έγκριση των συνθηκών πτήσης, ο οργανισμός, η αρμόδια αρχή ή ο εγκεκριμένος φορέας πρέπει να διαπιστώσουν ότι το αεροσκάφος μπορεί να εκτελέσει ασφαλή πτήση με βάση τους καθορισμένους όρους και περιορισμούς. Ο οργανισμός ή η αρμόδια αρχή μπορεί να υποχρεώσει ή να ζητήσει από τον αιτούντα να διενεργήσει κάθε αναγκαία επιθεώρηση ή δοκιμή προς το σκοπό αυτό.
                           
                        21A.711   Έκδοση πτητικής άδειας
                  
                              α)
                           
                           
                              Η αρμόδια αρχή εκδίδει πτητική άδεια:
                              
                                          1.
                                       
                                       
                                          κατόπιν προσκόμισης των δεδομένων που απαιτούνται σύμφωνα με την παράγραφο 21A.707· και
                                       
                                    
                                          2.
                                       
                                       
                                          εφόσον αποδειχθούν οι όροι της παραγράφου 21A.708 σύμφωνα με την παράγραφο 21A.710· και
                                       
                                    
                                          3.
                                       
                                       
                                          όταν η αρμόδια αρχή, με δικές της έρευνες, μεταξύ άλλων και με επιθεωρήσεις, ή με διαδικασίες που έχει συμφωνήσει με τον αιτούντα, διαπιστώσει ότι το αεροσκάφος είναι σύμφωνο προς το σχεδιασμό βάσει της παραγράφου 21A.708 πριν από την πτήση.
                                       
                                    
                        
                              β)
                           
                           
                              Ένας δεόντως εγκεκριμένος φορέας σχεδιασμού μπορεί να εκδώσει πτητική άδεια (έντυπο 20β του EASA, βλέπε προσάρτημα) με βάση το προνόμιο της παραγράφου 21A.263 στοιχείο γ) σημείο 7, εφόσον αποδειχθούν οι όροι της παραγράφου 21A.708 σύμφωνα με την παράγραφο 21A.710.
                           
                        
                              γ)
                           
                           
                              Ένας δεόντως εγκεκριμένος φορέας σχεδιασμού μπορεί να εκδώσει πτητική άδεια (έντυπο 20β του EASA, βλέπε προσάρτημα) με βάση το προνόμιο της παραγράφου 21A.163 στοιχείο ε), εφόσον αποδειχθούν οι όροι της παραγράφου 21A.708 σύμφωνα με την παράγραφο 21A.710.
                           
                        
                              δ)
                           
                           
                              Στην πτητική άδεια προσδιορίζεται κάθε σκοπός και όρος ή περιορισμός εγκεκριμένος βάσει της παραγράφου 21A.710.
                           
                        
                              ε)
                           
                           
                              Για άδειες εκδιδόμενες βάσει των στοιχείων β) ή γ), υποβάλλεται αντίγραφο της πτητικής αδείας στην αρμόδια αρχή.
                           
                        
                              στ)
                           
                           
                              Εφόσον υπάρχουν αποδεικτικά στοιχεία ότι σε πτητική άδεια, την οποία έχει εκδώσει φορέας σύμφωνα με την παράγραφο 21A.711 στοιχεία β) ή γ), δεν πληρούνται ορισμένοι από τους όρους που προβλέπονται στην παράγραφο 21A.723 στοιχείο α), ο εν λόγω φορέας προβαίνει σε ανάκληση της πτητικής αδείας.
                           
                        21A.713   Αλλαγές
                  
                              α)
                           
                           
                              Κάθε αλλαγή, η οποία ακυρώνει τις συνθήκες πτήσης ή τη σχετική τεκμηρίωση που ορίζονται στην πτητική άδεια, εγκρίνεται σύμφωνα με την παράγραφο 21A.710. Εφόσον χρειάζεται, η αίτηση υποβάλλεται σύμφωνα με την παράγραφο 21A.709.
                           
                        
                              β)
                           
                           
                              Κάθε αλλαγή, η οποία επηρεάζει το περιεχόμενο της πτητικής αδείας, συνεπάγεται την έκδοση νέας πτητικής αδείας σύμφωνα με την παράγραφο 21A.711.
                           
                        21A.715   Γλώσσα
                  Τα εγχειρίδια, οι πινακίδες, οι κατάλογοι και οι σημάνσεις οργάνων, καθώς και οι λοιπές αναγκαίες πληροφορίες που απαιτούνται από τις ισχύουσες προδιαγραφές πιστοποίησης, συντάσσονται σε μία ή περισσότερες από τις επίσημες γλώσσες της Ευρωπαϊκής Κοινότητας που είναι αποδεκτές από την αρμόδια αρχή.
                  21A.719   Δυνατότητα μεταβίβασης
                  
                              α)
                           
                           
                              Οι πτητικές άδειες δεν μεταβιβάζονται.
                           
                        
                              β)
                           
                           
                              Κατά παρέκκλιση του στοιχείου α), όταν πρόκειται για πτητική άδεια που εκδίδεται για το σκοπό της παραγράφου 21A.701 στοιχείο α) σημείο 15, σε περίπτωση αλλαγής ιδιοκτησίας αεροσκάφους, η πτητική άδεια μεταβιβάζεται μαζί με το αεροσκάφος, με την προϋπόθεση ότι το αεροσκάφος παραμένει στο ίδιο νηολόγιο, ή η άδεια εκδίδεται μόνο κατόπιν ρητής συγκατάθεσης της αρμόδιας αρχής του κράτους μέλους νηολόγησης στο οποίο μεταβιβάζεται.
                           
                        21A.721   Επιθεωρήσεις
                  Ο κάτοχος πτητικής αδείας, ή ο αιτών, παρέχει πρόσβαση στο αεροσκάφος εφόσον τη ζητήσει η αρμόδια αρχή.
                  21A.723   Διάρκεια ισχύος και συνεχιζόμενη ισχύς
                  
                              α)
                           
                           
                              Μια πτητική άδεια εκδίδεται για 12 μήνες κατ’ ανώτατο όριο και εξακολουθεί να ισχύει με την προϋπόθεση ότι:
                              
                                          1.
                                       
                                       
                                          υπάρχει συμμόρφωση προς τους σχετικούς όρους και περιορισμούς της παραγράφου 21A.711 στοιχείο δ) για την πτητική άδεια·
                                       
                                    
                                          2.
                                       
                                       
                                          δεν υφίσταται παραίτηση ή ανάκληση της πτητικής αδείας με βάση την παράγραφο 21B.530·
                                       
                                    
                                          3.
                                       
                                       
                                          το αεροσκάφος παραμένει στο ίδιο νηολόγιο.
                                       
                                    
                        
                              β)
                           
                           
                              Κατά παρέκκλιση του στοιχείου α), μια άδεια που εκδίδεται για το σκοπό της παραγράφου 21A.701 στοιχείο α) σημείο 15 μπορεί να είναι αορίστου διαρκείας.
                           
                        
                              γ)
                           
                           
                              Στην περίπτωση παραίτησης ή ανάκλησης, η πτητική άδεια επιστρέφεται στην αρμόδια αρχή.
                           
                        21A.725   Ανανέωση πτητικής αδείας
                  Η ανανέωση πτητικής αδείας διεκπεραιώνεται ως αλλαγή σύμφωνα με την παράγραφο 21A.713.
                  21A.727   Υποχρεώσεις του κατόχου πτητικής αδείας
                  Ο κάτοχος πτητικής αδείας εξασφαλίζει ότι πληρούνται και διατηρούνται όλοι οι όροι και περιορισμοί που συνδέονται με την πτητική άδεια.
                  21A.729   Τήρηση αρχείου
                  
                              α)
                           
                           
                              Ο κάτοχος της πτητικής αδείας τηρεί στη διάθεση του οργανισμού και της αρμόδιας αρχής όλα τα έγγραφα που προσκομίζει προς απόδειξη και αιτιολόγηση των συνθηκών πτήσης και τα φυλάσσει, έτσι ώστε να παρέχει τις πληροφορίες που είναι αναγκαίες για να εξασφαλίζεται η διαρκής αξιοπλοΐα του αεροσκάφους.
                           
                        
                              β)
                           
                           
                              Όλα τα έγγραφα που συνδέονται με την έκδοση πτητικών αδειών με βάση το προνόμιο των εγκεκριμένων οργανισμών, συμπεριλαμβανομένων των αρχείων επιθεώρησης, των εγγράφων υποστήριξης της έγκρισης των συνθηκών πτήσης και της ίδιας της πτητικής αδείας, τηρούνται από τον αντίστοιχο εγκεκριμένο φορέα στη διάθεση του οργανισμού ή της αρμόδιας αρχής και φυλάσσονται, έτσι ώστε να παρέχονται οι πληροφορίες που είναι αναγκαίες για να εξασφαλίζεται η διαρκής αξιοπλοΐα του αεροσκάφους.».
                           
                        
            
                  15.
               
               
                  Η παράγραφος 21B.20 αντικαθίσταται από το ακόλουθο κείμενο:
                  «21B.20   Υποχρεώσεις της αρμόδιας αρχής
                  Κάθε αρμόδια αρχή κράτους μέλους είναι υπεύθυνη για την εφαρμογή των τμημάτων ΣΤ, Ζ, Η, Θ και ΙΣΤ της ενότητας Α αποκλειστικά από αιτούντες, ή κατόχους, των οποίων η έδρα δραστηριοτήτων βρίσκεται εντός της επικράτειάς του.».
               
            
                  16.
               
               
                  Στην παράγραφο 21B.25, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Γενικά:
                              Το κράτος μέλος ορίζει μια αρμόδια αρχή με επιμέρους καθήκοντα για την εφαρμογή των τμημάτων ΣΤ, Ζ, Η, Θ και ΙΣΤ της ενότητας Α με γραπτές διαδικασίες, οργανωτική δομή και προσωπικό.».
                           
                        
            
                  17.
               
               
                  Ο τίτλος του τμήματος H της ενότητας Β αντικαθίσταται από τον ακόλουθο τίτλο:
                  «ΤΜΗΜΑ H —   ΠΙΣΤΟΠΟΙΗΤΙΚΑ ΑΞΙΟΠΛΟΪΑΣ KAI ΠΕΡΙΟΡΙΣΜΕΝΑ ΠΙΣΤΟΠΟΙΗΤΙΚΑ ΑΞΙΟΠΛΟΪΑΣ».
               
            
                  18.
               
               
                  Στην παράγραφο 21B.325, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Η αρμόδια αρχή του κράτους μέλους νηολόγησης εκδίδει ή τροποποιεί, κατά περίπτωση, πιστοποιητικό αξιοπλοΐας (έντυπο 25 του EASA, βλέπε προσάρτημα) ή περιορισμένο πιστοποιητικό αξιοπλοΐας (έντυπο 24 του EASA, βλέπε προσάρτημα) χωρίς αδικαιολόγητη καθυστέρηση, εφόσον διαπιστώσει ότι πληρούνται οι σχετικές απαιτήσεις της ενότητας Α τμήμα Η.».
                           
                        
            
                  19.
               
               
                  Η παράγραφος 21B.330 αντικαθίσταται από το ακόλουθο κείμενο:
                  «21B.330   Αναστολή και ανάκληση πιστοποιητικών αξιοπλοΐας και περιορισμένων πιστοποιητικών αξιοπλοΐας
                  
                              α)
                           
                           
                              Εφόσον υπάρχουν αποδεικτικά στοιχεία ότι δεν πληρούνται οι όροι που προβλέπονται στην παράγραφο 21A.181 στοιχείο α), η αρμόδια αρχή του κράτους μέλους νηολόγησης προβαίνει σε αναστολή ή ανάκληση του πιστοποιητικού αξιοπλοΐας.
                           
                        
                              β)
                           
                           
                              Μετά την έκδοση της ειδοποίησης αναστολής ή ανάκλησης πιστοποιητικού αξιοπλοΐας ή περιορισμένου πιστοποιητικού αξιοπλοΐας, η αρμόδια αρχή του κράτους μέλους νηολόγησης αιτιολογεί την αναστολή ή την ανάκληση και ενημερώνει τον κάτοχο του πιστοποιητικού σχετικά με το δικαίωμα προσφυγής που διαθέτει.».
                           
                        
            
                  20.
               
               
                  Το τμήμα ΙΣΤ της ενότητας Α αντικαθίσταται από το ακόλουθο κείμενο:
                  «ΤΜΗΜΑ ΙΣΤ —   ΠΤΗΤΙΚΗ ΑΔΕΙΑ
                  21B.520   Έρευνα
                  
                              α)
                           
                           
                              Η αρμόδια αρχή διενεργεί επαρκείς έρευνες προκειμένου να δικαιολογήσει την έκδοση ή την ανάκληση πτητικής άδειας.
                           
                        
                              β)
                           
                           
                              Η αρμόδια αρχή προετοιμάζει διαδικασίες αξιολόγησης, οι οποίες καλύπτουν τουλάχιστον τα ακόλουθα στοιχεία:
                              
                                          1.
                                       
                                       
                                          αξιολόγηση της επιλεξιμότητας του υποψηφίου·
                                       
                                    
                                          2.
                                       
                                       
                                          αξιολόγηση της επιλεξιμότητας της αίτησης·
                                       
                                    
                                          3.
                                       
                                       
                                          αξιολόγηση των εγγράφων που συνοδεύουν την αίτηση·
                                       
                                    
                                          4.
                                       
                                       
                                          επιθεώρηση του αεροσκάφους·
                                       
                                    
                                          5.
                                       
                                       
                                          έγκριση των συνθηκών πτήσης σύμφωνα με την παράγραφο 21A.710 στοιχείο β).
                                       
                                    
                        21B.525   Έκδοση πτητικών αδειών
                  Η αρμόδια αρχή εκδίδει πτητική άδεια (έντυπο 20α του EASA, βλέπε προσάρτημα) όταν διαπιστώσει ότι πληρούνται οι ισχύουσες απαιτήσεις της ενότητας A τμήμα ΙΣΤ.
                  21B.530   Ανάκληση πτητικών αδειών
                  
                              α)
                           
                           
                              Εφόσον υπάρχουν αποδεικτικά στοιχεία ότι σε πτητική άδεια που έχει εκδώσει δεν πληρούνται ορισμένοι από τους όρους που προβλέπονται στην παράγραφο 21A.723 στοιχείο α), η αρμόδια αρχή προβαίνει σε ανάκληση της πτητικής αδείας.
                           
                        
                              β)
                           
                           
                              Μετά την έκδοση της ειδοποίησης ανάκλησης μιας πτητικής αδείας, η αρμόδια αρχή εκθέτει τους λόγους ανάκλησης και ενημερώνει τον κάτοχο της πτητικής αδείας σχετικά με το δικαίωμα προσφυγής που διαθέτει.
                           
                        21B.545   Τήρηση αρχείων
                  
                              α)
                           
                           
                              Η αρμόδια αρχή διαθέτει σύστημα τήρησης αρχείων, το οποίο εξασφαλίζει την ιχνηλασιμότητα της διαδικασίας έκδοσης και ανάκλησης κάθε μεμονωμένης πτητικής αδείας.
                           
                        
                              β)
                           
                           
                              Τα αρχεία περιέχουν τουλάχιστον τα ακόλουθα:
                              
                                          1.
                                       
                                       
                                          τα έγγραφα που προσκομίζονται από τον αιτούντα·
                                       
                                    
                                          2.
                                       
                                       
                                          τα έγγραφα που συντάσσονται κατά τη διάρκεια της έρευνας, στα οποία δηλώνονται οι δραστηριότητες και τα τελικά αποτελέσματα των στοιχείων που ορίζονται στην παράγραφο 21B.520 στοιχείο β), και
                                       
                                    
                                          3.
                                       
                                       
                                          αντίγραφο της πτητικής άδειας.
                                       
                                    
                        
                              γ)
                           
                           
                              Τα αρχεία φυλάσσονται επί τουλάχιστον έξι έτη μετά τη λήξη ισχύος της πτητικής αδείας.».
                           
                        
            
                  21.
               
               
                  Ο κατάλογος των προσαρτημάτων αντικαθίσταται από τον ακόλουθο κατάλογο:
                  
                               
                           
                           
                              «Προσάρτημα I — Έντυπο 1 του EASA — πιστοποιητικό εγκεκριμένης διάθεσης
                           
                        
                               
                           
                           
                              Προσάρτημα ΙΙ — Έντυπο 15α του EASA — πιστοποιητικό επανεξέτασης της αξιοπλοΐας
                           
                        
                               
                           
                           
                              Προσάρτημα ΙΙΙ — Έντυπο 20α του EASA — πτητική άδεια
                           
                        
                               
                           
                           
                              Προσάρτημα IV — Έντυπο 20β του EASA — πτητική άδεια (εκδοθείσα από εγκεκριμένους φορείς)
                           
                        
                               
                           
                           
                              Προσάρτημα V — Έντυπο 24 του EASA — περιορισμένο πιστοποιητικό αξιοπλοΐας
                           
                        
                               
                           
                           
                              Προσάρτημα VΙ — Έντυπο 25 του EASA — πιστοποιητικό αξιοπλοΐας
                           
                        
                               
                           
                           
                              Προσάρτημα VII — Έντυπο 45 του EASA — πιστοποιητικό θορύβου
                           
                        
                               
                           
                           
                              Προσάρτημα VΙΙΙ — Έντυπο 52 του EASA — δήλωση συμμόρφωσης του αεροσκάφους
                           
                        
                               
                           
                           
                              Προσάρτημα ΙΧ — Έντυπο 53 του EASA — πιστοποιητικό διάθεσης σε υπηρεσία
                           
                        
                               
                           
                           
                              Προσάρτημα X — Έντυπο 55 του EASA — πιστοποιητικό έγκρισης φορέα παραγωγής
                           
                        
                               
                           
                           
                              Προσάρτημα ΧΙ — Έντυπο 65 του EASA — έγγραφο συμφωνίας [παραγωγή χωρίς την έγκριση του φορέα παραγωγής (ΕΦΠ) (ΡΟΑ)]».
                           
                        
            
                  22.
               
               
                  Το έντυπο 20 του EASA αντικαθίσταται από το ακόλουθο έντυπο:«
                     »
            
                  23.
               
               
                  Προστίθεται το ακόλουθο έντυπο 20β του EASA:«
                     »
            
                  24.
               
               
                  Το φύλλο Β του εντύπου 55 του EASA αντικαθίσταται από το ακόλουθο κείμενο:«
                     »